Plaasaanvalle: Ses gevonnis jaar ná Bothaville-boere hulle vastrekVan die boere wat deel was van die optrede in 2015. Foto: Facebook Ses buitelanders is skuldig bevind en gevonnis nadat hulle Gert (66) en Lulu (61) Malan in Januarie 2015 op hul plaas naby Bothaville in die Vrystaat aangeval het. Lt. Philani Nkwalase, woordvoerder van die Valke, het Woensdag gesê al ses buitelanders, drie van Zimbabwe en drie van Mosambiek, is skuldig bevind aan roof met verswarende omstandighede. Die Mosambiekers is Zaka Lubisi (35), Ronzai Mhlanga(32) en Sam Ndlovu (32). Die Zimbabwiërs is David Kapia (43), Joel Mutema (27) en Farai Sithole (23). Maroela Media het ná die aanval berig die ses gewapende rowers is op Sondag, 18 Januarie 2015, aangekeer, kort nadat hulle die Malan-egpaar van die plaas Kromvlei omtrent 13:00, ná kerk, by hul plaashuis oorval, met draad vasgebind en beroof het. Die aanvallers het vuurwapens, geld en juwele uit die kluis gesteel, voordat hulle met die egpaar se Ford Bantam-bakkie probeer vlug het. Lulu kon daarin slaag om los te kom en het hulp ontbied, waarna die plaaswag se beheerkamer die veiligheidsplan geaktiveer het. Deel van dié plan is om noodgevalle oor die gebied se radiostelsel uit te saai en waarskuwings op die gemeenskap se Whatsapp-groep te deel. Die rowers het kort daarna hul rieme styfgeloop toe meer as 100 boere van die omgewing en die polisie tot die egpaar se redding gekom het. “Dié suksesverhaal kan grootliks toegeskryf word aan ŉ goeie kommunikasiestelsel en vinnige optrede en samewerking tussen die gemeenskap en owerhede,” het Johan du Plessis, Bothaville se landelike veiligheidskoördineerder, destyds aan Maroela Media gesê. “Die gemeenskap het dadelik opgetree kort nadat die aanval plaasgevind het. ŉ Boer, wat vermoedelik die Whatsapp-boodskap gesien het, was nog op pad na die toneel toe hulle die egpaar se bakkie gesien en voorgekeer het. Die verdagtes het uit die bakkie gespring en in die sonneblomlande ingehardloop.” Die omgewing is afgesper terwyl die net al nouer om die verdagtes gespan het. Boere en verskeie polisie-eenhede, waaronder die taktiese reaksie-eenheid, honde-eenheid, spoorsnyers en ŉ polisie-helikopter, het hul kragte saamgesnoer. Die eerste drie verdagtes is binne ŉ uur ná die aanval aangekeer. “Twee verdagtes het hul klere uitgetrek om onder die grond weg te kruip. Net hul gesigte het uitgesteek. Hulle is vasgetrek met die hulp van drie lugspuite waarop boere gestaan het om die landery te fynkam.” Die laaste verdagte is teen 16:00 vasgetrek. Al ses verdagtes is aangekeer sonder dat ŉ enkele skoot afgevuur is. Die Malan-egpaar het gelukkig nie ernstige beserings tydens die aanval opgedoen nie, maar was erg getraumatiseer. Die groep rowers is ná hul inhegtenisneming borgtog in die Bothaville-landdroshof geweier, waarna die saak na die Virginia-hooggeregshof oorgeplaas is. Al ses is Vrydag tot 15 jaar tronkstraf gevonnis op aanklag van roof met verswarende omstandighede. Lubisi is skuldig bevind op aanklag van die besit van ŉ onwettige vuurwapen en ammunisie en is ŉ bykomende 11 jaar tronkstraf opgelê. Genl.maj. Liziwe Ntshinga, die Vrystaatse hoof van die direktoraat vir prioriteitsondersoeke, het die Bothaville-boere geloof omdat hulle destyds nie die reg in eie hande geneem het nie. “Hulle was eerder instrumenteel en het met die polisie saamgewerk en deur hande te vat, kon die rolspelers verseker dat die rowers in hegtenis geneem word,” het Ntshinga gesê.